DILONGO 31
Yosua ayi Basi Ngiboni
Yeliko mu phila yitulukila, tsangu yityamuka mu zi tsi zinkaka ziba ku Kanani. Diawu mintinu myoso babakila makani mwingi kunwanisa dikabu di bana ba Isaeli. Vayi basi Ngiboni bamanga. Bawu babaka mankani mankaka, bavwata bikhutu bibakuka ayi bayenda kwidi Yosua. Bawu bankamba: ‘Befu tsi yi kinanu tuma ba. Tuma kwizila kibila tuyuwidi matedi Yave Nzamb’inu, mambu kavangila tsi yi Ngipiti ayi Moabi. Diawu befu tukikinini kuba bavika binu, vayi wutukanikisanu ti lwisi kutunwanisa ko mvita.’
Yosua wukikana mambu batuba ayi wukanikisa kumanga kuba nwanisa. Bilumbu bitatu bivyoka, Yosua wuyiza zaba ti bawu basa ba ko mu ntoto wu kinanu. Vayi babasikila mu divula di Kanani. Dyawu nandi katedila basi Ngiboni ayi wubakamba: ‘Kibila mbi benu lu tuvunina?’ Bawu bamvutudila: ‘Befu boma tubedi! Tuzebi ti Yave Nzamb’inu nandi wuku munwanina. Tala wutu lemvukilanu, bikanu kutuvonda.’ Yosua wuyindula mambu kaba kanikisa ayi wuba bikila.
Vasa vyoka ko thangu yiwombo, mintinu mitanu mi Kanani ayi masodi mawu babundana mwingi kunwanisa basi Ngiboni. Yosua ayi masodi mandi baba dyengila bwilu boso mwingi kuba kula. Va meni batonakunwana mvita na mintinu mitanu mi Kanani. Mintinu beni basa nunga ko dyawu batinina ayi batyakana mu zikhonzo zyoso. Yoso kwa khonzo baba tinina, Yave waba kuba bwisila mamanya manneni ma gelo. Dyawu Yosua bo kamona ti bwisi bwankwila, wudinda Yave katelimisa mwinya. Kibila mbi kadindila ntindu dyambu adyodyo ka disalamanga ko tona nza yivangama? Yiba mbonosono ti Yosua waba fyatilanga beni Yave. Bukyedika, kilumbu beni bwisi bwisa kwila ko ti bana ba Isaeli bamana kuvonda zimbeni zyawu.
“Bika lutubanga kaka ‘Nyinga’ bu lufueti tuba nyinga ayi ‘Nana’ bu lufueti tuba nana. Bila mambu moso meti buelama va yilu kuidi Satana meti ba.”—Matai 5:37
kmb_Latn nya_Latn kon_Latn kon_Latn kon_Latn kon_Latn